**“МОНГОЛ УЛСЫН ШҮҮХ ЭРХ МЭДЛИЙН ХӨГЖЛИЙН БОДЛОГО**

**БАТЛАХ ТУХАЙ” МОНГОЛ УЛСЫН ИХ ХУРЛЫН ТОГТООЛЫН**

**ТӨСЛИЙН ТОВЧ ТАНИЛЦУУЛГА**

2023.10.09 Улаанбаатар хот

Монгол Улсын шүүхийн тухай хуулийн 5 дугаар зүйлийн 5.11 дэх хэсэгт “Шүүх эрх мэдэл хөгжлийн бодлоготой байх бөгөөд түүнийг Ерөнхий зөвлөл хууль тогтоомжид нийцүүлэн боловсруулж, Улсын дээд шүүх, Засгийн газартай зөвшилцөн Улсын Их Хуралд уламжилна.” гэж заасан байна.

“Шүүх эрх мэдлийн хөгжлийн бодлого”-ын төслийн санал боловсруулах ажлын хэсгийг Шүүхийн ерөнхий зөвлөл, Улсын дээд шүүх, Шүүхийн сахилгын хороо, Улсын ерөнхий прокурорын газар, Хүний эрхийн үндэсний комисс, Монголын хуульчдын холбоо, Монголын өмгөөлөгчдийн холбоо, анхан болон давж заалдах шатны шүүхийн шүүгч, шүүхийн Тамгын газрын төлөөлөлтэй байгуулан ажиллуулав.

Бодлогын төслийг Хөгжлийн бодлого, төлөвлөлт, түүний удирдлагын тухай хуулийн 10 дугаар зүйл, Хууль тогтоомжийн тухай хуулийн 40 дугаар зүйлийн 40.1 дэх хэсэгт заасан зохих бүрдүүлбэрийг ханган, дараах үе шаттай боловсруулсан байна. Тухайлбал,

* Монгол Улсын Их Хурлын 2000 оны 05 дугаар сарын 04-ний өдрийн 39 дүгээр тогтоолоор баталсан, хүчин төгөлдөр мөрдөгдөж байгаа “Шүүх эрх мэдлийн стратеги төлөвлөгөө”-ний хэрэгжилтэд үнэлгээ хийж, өнөөгийн нөхцөл байдлын дүн шинжилгээ, шүүх эрх мэдлийн хөгжлийн бодлогыг боловсруулах хэрэгцээ, шаардлагыг тодорхойлсон.
* Уг бодлогыг боловсруулах хууль эрх зүйн орчин Монгол Улсын Үндсэн хууль, Монгол Улсын шүүхийн тухай хууль, Хөгжлийн бодлого, төлөвлөлт, түүний удирдлагын тухай хуулиар бүрдсэн байна гэж үзсэн.
* Монгол Улсын Их Хурал, эрх бүхий байгууллагаас баталсан бодлогын 12 баримт бичиг болон Монгол Улсын одоогийн Ерөнхийлөгчийн мөрийн хөтөлбөр, “Шүүх эрх мэдэл, хууль сахиулах алба хаагчдын нэгдсэн чуулган”-аас гаргасан зөвлөмж, “Хүний эрх үндэсний форум-2021”-ийн зөвлөмжид шүүх эрх мэдлийн хөгжлийн талаар туссан зорилт, арга хэмжээг судалсан.
* Гадаад орнуудын шүүх эрх мэдлийн хөгжлийн бодлогын баримт бичгүүдийг судлан, Америкийн Нэгдсэн Улсын Калифорнийн шүүх эрх мэдлийн системийн стратеги төлөвлөгөөний ерөнхий бүтцийг жишиг болгож, Монгол Улсын шүүх эрх мэдлийн хөгжлийн бодлогын төслийн хувилбараар боловсруулахаар сонгосон.
* Бодлогын төслийг хууль эрх зүйн орчин, шүүх эрх мэдлийн хөгжлийн өнөөгийн нөхцөл байдлын дүн шинжилгээ, хэрэгцээ, шаардлага тулгуурлан, Монгол Улсын Хөгжлийн бодлого, төлөвлөлт, түүний удирдлагын тухай хууль, “Алсын хараа 2050” Монгол Улсын урт хугацааны хөгжлийн бодлого, Шинэ сэргэлтийн бодлогод нийцүүлэн боловсруулсан.
* Бодлогын төсөлд шүүх эрх мэдлийн асуудлаар мэргэшсэн хөндлөнгийн судлаачдаар хүний хөгжлийн, эдийн засаг, нийгмийн хөгжлийн болон байгаль орчны нөлөөллийн урьдчилсан үнэлгээ хийлгэсэн.

Монгол Улсын шүүх эрх мэдлийн хөгжлийн бодлого нь "Алсын хараа-2050" Монгол Улсын урт хугацааны хөгжлийн бодлогод 2021-2030 онд “Шүүхийн хараат бус байдал хангагдаж, хариуцлагатай, иргэн төвтэй шүүх тогтолцоо төлөвшинө.” гэж заасан үр дүнд хүрэх, 2031-2040 онд “Иргэдийн итгэлийг бүрэн хүлээсэн шүүхтэй болно.” гэсэн үр дүнгийн суурь нөхцөлийг бүрдүүлэхэд чиглэсэн шүүх эрх мэдлийн хөгжлийн 2024-2034 онд хэрэгжих дунд хугацааны зорилтот хөтөлбөр байхаар тусгав.

Шүүх эрх мэдлийн хөгжлийн бодлогын төслийн санал нь дараах 7 зорилгоос бүрдэж байна. Үүнд:

Зорилго 1.Шүүхэд мэдүүлэх иргэний эрхийг баталгаатай эдлүүлж, үйл ажиллагааны нээлттэй, ил тод байдлыг дээшлүүлнэ.

Зорилго 2.Шүүгчийн хараат бус, шүүхийн бие даасан байдлыг хангаж, хариуцлагатай шүүхийг төлөвшүүлнэ.

Зорилго 3.Шүүх эрх мэдлийн байгууллагын захиргааны менежментийг орчин үеийн шаардлагад нийцүүлнэ.

Зорилго 4.Шүүхийн хүний нөөцийн чадавхыг хэрэгцээ, шаардлагад нийцүүлэн тасралтгүй хөгжүүлнэ.

Зорилго 5.Шүүхийн үйлчилгээний чанар, хүртээмжийг нэмэгдүүлнэ.

Зорилго 6.Шүүхийн үйлчилгээний дэд бүтцийг хөгжүүлнэ.

Зорилго 7.Хэрэг хянан шийдвэрлэхэд тохирсон, тогтвортой, урьдчилан тооцоолсон санхүүжилтийн тогтолцоог бүрдүүлнэ.

Тус бодлогын баримт бичгийн төсөлд Улсын дээд шүүх, Засгийн газраас ирүүлсэн зөвшилцөх санал, олон нийтийн санал, хүний эрхийн чиглэлээр үйл ажиллагаа явуулдаг иргэний нийгмийн байгууллагуудын төлөөлөлтэй болон анхан, давж заалдах шатны шүүхийн шүүгч, захиргааны ажилтнуудтай хийсэн хэлэлцүүлгүүдийн үеэр гарсан давхардсан тоогоор, нийт 121 саналыг тусган, 10 жилийн хугацаанд хэрэгжих, 7 зорилго, 13 зорилт, 98 арга хэмжээ, 135 шалгуур үзүүлэлттэй, 766506.4 сая төгрөг шаардагдах бодлогын баримт бичгийн төслийн саналыг боловсрууллаа.

Хэлэлцэн шийдвэрлэнэ үү.